# הפרלמנט של סינגפור

הפרלמנט של סינגפור
Parliament of the Republic of Singapore|
מדינה | סינגפור סינגפור |
|
היסטוריה |
|
תקופת הפעילות |
9 באוגוסט 1965 – הווה (60 שנה) |
|
הרכב |
|
מספר מושבים |
99 |
|   |
|
משכן |
|   |
|
סינגפור |
|
אתר אינטרנט |
| www.parliament.gov.sg |
|   |

**הפרלמנט של סינגפור** הוא בית המחוקקים החד-ביתי של סינגפור, השולט במדינה לצד נשיא סינגפור. בהתבסס על שיטת וסטמינסטר, מורכב בית המחוקקים מחברי פרלמנט נבחרים (MPs), חברי פרלמנט שאינם נבחרים (NCMPs) וחברי פרלמנט ממונים (NMPs). בבחירות הכלליות של 2025, נבחרו לפרלמנט ה-15 97 חברי פרלמנט משתי מפלגות פוליטיות, מפלגת הפעולה העממית (PAP) השלטת ומפלגת הפועלים (WP) האופוזיציונית. תשעה חברי פרלמנט NMP ממונים בדרך כלל על ידי הנשיא אחת לשנתיים.

יושב ראש הפרלמנט מנהל את הישיבות ומפקח על ניהול הפרלמנט. מנהיג הבית ממונה על ידי ראש הממשלה לנהל את ענייני הממשלה ואת תוכנית החקיקה, בעוד מנהיג האופוזיציה עומד בראש המפלגה הגדולה ביותר שאינה בממשלה. חלק מהעבודה מתבצעת על ידי ועדות נבחרות של חברי פרלמנט. חברי פרלמנט נבחרים מה-PAP מכהנים גם בוועדות פרלמנטריות ממשלתיות, כדי לבחון מדיניות, תוכניות והצעות חקיקה של משרדי הממשלה.

תפקידיו העיקריים של הפרלמנט הם חקיקה, ניהול כספי המדינה והבטחת אחריות מיניסטריאלית. מושב הפרלמנט מתכנס לאחר מערכת הבחירות ומסתיים כאשר הפרלמנט נדחה או מפוזר. לכל פרלמנט יש משך כהונה מקסימלי של חמש שנים, ולאחר מכן יש לקיים בחירות כלליות בתוך שלושה חודשים. הקוורום החוקי לקיום ישיבה הוא רבע מחברי הפרלמנט, לא כולל היושב ראש.

הפרלמנט התכנס לראשונה בבית הפרלמנט הישן בין השנים 1965 ל-1999, לפני שעבר לבית הפרלמנט הנוכחי ב-6 בספטמבר 1999.

## היסטוריה

סר תומאס סטמפורד ראפלס, מייסד סינגפור המודרנית
ב-6 בפברואר 1819, חתמו הסולטן חוסיין שאה והטמנגונג של ג'והור, עבד אל-רחמן שרי מהרג'ה, על הסכם עם סר תומאס סטמפורד ראפלס לפיו חברת הודו המזרחית הבריטית תקים פייטוריה באי סינגפור. ראפלס, שהיה סגן מושל בנקולן (כיום בנגקולו, אינדונזיה), שילב את סינגפור תחת סמכותה של בנקולן. מכיוון שבנקולן בעצמה הייתה כפופה לנשיאות בנגל בהודו הבריטית, רק המושל הכללי במועצה בבנגל היה מוסמך לחוקק חוקים עבור סינגפור.

ב-24 ביוני 1824, סינגפור הועברה יחד עם מלאקה לחברת הודו המזרחית. דבר זה הכפיף אותה לפורט ויליאם בקולקטה. על פי הסכם מיום 19 בנובמבר 1824, הסולטן והטמנגונג מג'והור ויתרו על סינגפור לחברת הודו המזרחית. בשנת 1826, החברה הוסיפה את מלאקה, אי נסיך ויילס (כיום פננג) וסינגפור לנשיאות מושבות המצרים. הסמכות לחוקק חוקים עבור מושבות המצרים נותרה בידי הממשלה העליונה בהודו ובידי הפרלמנט של הממלכה המאוחדת. סמכות החקיקה של פננג הוגבלה לקביעת כללים ותקנות הנוגעים למכסים ומיסים שהמושבות היו מוסמכות לגבות.

ב-20 ביוני 1830, מתוך רצון לחסוך בעלויות, חדלו מושבות המצרים להיות נשיאות נפרדת והועברו לשליטת נשיאות בנגל של חברת הודו המזרחית. בשנת 1833, חוק ממשלת הודו שאושר על ידי הפרלמנט הבריטי יצר ממשל לכל הודו שהורכב מהמושל הכללי ומיועציו, להם הייתה הסמכות הבלעדית לחוקק חוקים עבור המושבות. עם זאת, בגלל מערכת משפט לא יעילה וחוסר ייצוג של מושבות המצרים במועצה המחוקקת ההודית, ביקשו סוחרים ודמויות בולטות אחרות לנהל את היישובים ישירות על ידי משרד המושבות בלונדון. לבסוף, ב-1 באפריל 1867, הופרדו מושבות המצרים מממשלת הודו והפכו למושבת כתר עצמאית.

מייג'ור-גנרל סר הארי סנט ג'ורג' אורד, כיהן בין השנים 1867 ל-1873 כמושל הראשון של מושבות המצרים לאחר הפיכתן למושבת כתר
על פי מכתב הרשאה מיום 4 בפברואר 1867, הוענקה למושבות המצרים חוקה קולוניאלית בצורה הרגילה. מושל המושבות שלט בעזרת מועצה מבצעת ומועצה מחוקקת. המועצה המבצעת הורכבה מהמושל, מפקד הכוחות במצרים, ושישה פקידים בכירים. המועצה המחוקקת, לה הוקנתה סמכות החקיקה, הורכבה מהמועצה המבצעת ומנשיא בית המשפט העליון - המכונים יחד החברים הרשמיים, ומארבעה חברים לא רשמיים שמונו על ידי המושל. יוזמות חקיקה הוצעו בדרך כלל על ידי המושל, והייתה לחברים הסמכות לאשר או להטיל וטו על הצעות חוק. במהלך דיוני חקיקה, החברים הרשמיים נדרשו לתמוך במושל, אך החברים הלא רשמיים יכלו לדבר ולהצביע כרצונם. בשנת 1924 שונתה המערכת כך ששני חברים לא רשמיים מונו על ידי המושל לשבת במועצה המבצעת. בנוסף, מספר חברי המועצה המחוקקת הוגדל ל-26, עם מספר שווה של פקידים ושל חברים לא רשמיים, אך המושל שמר על קולו המכריע. לשכות המסחר של פננג ושל אירופה מינו כל אחת חבר לא רשמי אחד, בעוד שהמושל מינה את האחרים על בסיס אתני: חמישה אירופאים, שלושה נתינים בריטים סינים, אחד מלאי, אחד הודי ואחד אירואסי. מערכת זו נותרה בתוקף עד כיבוש סינגפור בידי היפנים בשנת 1942 במהלך מלחמת העולם השנייה.

לאחר מלחמת העולם השנייה, פורקו יישובי המצרים וסינגפור הפכה למושבת כתר עצמאית. המועצה המחוקקת שהוקמה מחדש כללה ארבעה חברים מטעם המועצה המבצעת, שבעה חברים רשמיים, בין שניים לארבעה חברים לא רשמיים, ותשעה חברים נבחרים. למושל נותרה זכות וטו וסמכויות שמורות מסוימות על חקיקה. החוקה ספגה ביקורת על כך שהיא אינה מאפשרת למקומיים למלא תפקיד יעיל בענייני ציבור. לפיכך, המושל פרנקלין צ'ארלס גימסון הקים ועדת כינון מחדש שהציעה, בין היתר, שהמועצה תורכב מארבעה חברים מטעם המועצה, חמישה פקידים, ארבעה נציגים לא רשמיים, שלושה נציגי לשכת המסחר של סינגפור, לשכת המסחר הסינית ולשכת המסחר ההודית ושישה חברים שייבחרו בבחירות כלליות. חוקה חדשה המגלמת את ההסדרים הללו נכנסה לתוקף ב-1 במרץ 1948, והבחירות הדמוקרטיות הראשונות בסינגפור נערכו ב-20 במרץ באותה שנה. שלושה מתוך ששת המושבים שנבחרו היו של המפלגה הפרוגרסיבית.

בשנת 1951 נוצרו שלושה מושבים נבחרים נוספים במועצה. בפברואר 1954, הגישה ועדת החוקה של רנדל בראשות סר ג'ורג' ויליאם רנדל, שמונתה לבחון באופן מקיף את חוקת מושבת סינגפור, את המלצותיה והדו"ח המסכם שלה. בין היתר, המליצה הוועדה להפוך את המועצה המחוקקת לאספה מחוקקת בת 32 חברים המורכבת משלושה חברים רשמיים מכוח תפקידם, ארבעה חברים לא רשמיים ממונים ו-25 חברים לא רשמיים נבחרים. בנוסף, תוקם מועצת שרים, המורכבת משלושת החברים מכוח תפקידם ושישה חברים נבחרים שימונו על ידי המושל בהמלצת מנהיג הבית, שיהיה מנהיג המפלגה הפוליטית הגדולה ביותר או קואליציית המפלגות בעלת רוב המחוקקים. ההמלצה יושמה בשנת 1955. בבחירות הכלליות שנערכו באותה שנה, חזית הלייבור זכתה ברוב המושבים באספה, ודייוויד מרשל הפך לראש הממשלה הראשון של סינגפור.

עם זאת, המצב בו חברי הפרלמנט שמרו על שליטה בתיקי הכספים, המנהל, הביטחון הפנימי והמשפט, הוביל לעימות בין מרשל, שראה את עצמו כראש ממשלה, ובין המושל הבריטי סר ג'ון פירנס ניקול, שחש כי החלטות מדיניות חשובות צריכות להישאר בידיו ובידי הפקידים הבריטים.

ראש ממשלת סינגפור הראשון, לי קואן יו
בשנת 1956, חברי האספה המחוקקת קיימו שיחות חוקתיות עם משרד המושבות בלונדון, אך הן נכשלו ומרשל התפטר מתפקידו ביוני 1956, והוחלף על ידי לים יו הוק. בשנה שלאחר מכן, לים הוביל משלחת נוספת לממלכה המאוחדת לשיחות על ממשל עצמי. הפעם הושגה הסכמה על הרכב מועצת הביטחון הפנימית. הסדרים חוקתיים אחרים סוכמו בשנת 1958, וב-1 באוגוסט העביר הפרלמנט של בריטניה את חוק מדינת סינגפור משנת 1958 שהעניק למושבה ממשל עצמי פנימי מלא. על פי חוקת סינגפור החדשה, שנכנסה לתוקף ב-3 ביוני 1959, האספה המחוקקת כללה 51 חברים נבחרים והמושל הוחלף על ידי יאנג די-פרטואן נגארה, שהיה בעל הסמכות למנות את ראש הממשלה שייתמך על ידי האספה המחוקקת, ושרים אחרים בקבינט על פי עצת ראש הממשלה. במהלך הבחירות הכלליות של 1959, מפלגת הפעולה העממית (PAP) עלתה לשלטון עם 43 מתוך 51 מושבים באספה, ולי קואן יו הפך לראש ממשלת סינגפור הראשון.

בשנת 1963, סינגפור קיבלה עצמאות מבריטניה באמצעות מיזוג עם מלזיה. בבית המחוקקים הפדרלי, הוקצו לסינגפור 15 מתוך 127 מושבים. על פי חוקת המדינה החדשה, סינגפור שמרה על ממשלה מבצעת ואספה מחוקקת משלה. החל מ-9 באוגוסט 1965, סינגפור עזבה את מלזיה והפכה לרפובליקה עצמאית. ממשלת סינגפור שמרה על סמכויות החקיקה שלה, והפרלמנט של מלזיה ויתר על הסמכות לחוקק חוקים עבור סינגפור. באופן דומה, חוק העצמאות של רפובליקת סינגפור משנת 1965, שאושר ב-22 בדצמבר 1965 ונכנס לתוקף רטרואקטיבית מ-9 באוגוסט, קבע כי סמכויות החקיקה של יאנג די-פרטואן אגונג והפרלמנט של מלזיה פסקו ועברו לנשיא ולפרלמנט של סינגפור בהתאמה.

## הרכב

### חברי הפרלמנט

הפרלמנט של סינגפור הוא חד-ביתי. חוקת סינגפור קובעת כי יכולים להיות עד 105 חברי פרלמנט. מלבד חברי הפרלמנט הנבחרים, ניתן למנות עד 12 חברי פרלמנט שאינם חברי מחוז בחירה (NCMPs) ועד תשעה חברי פרלמנט ממונים (NMPs). בבחירות הכלליות של 2025, נבחרו 97 חברי פרלמנט ושני חברי NCMPs מונו (או, לפי חוק הבחירות לפרלמנט, הוכרזו כנבחרים).

חבר פרלמנט בסינגפור שאינו מחזיק בתיק בקבינט רשאי באופן חוקי להחזיק במשרה מלאה במגזר הפרטי, כמו גם בתפקידי ניהול, ייעוץ ודירקטוריון בחברות במגזר הפרטי ובארגונים לא ממשלתיים. כל מפלגה מגדירה את קוד ההתנהגות לחברי הפרלמנט המייצגים אותה. הכללים הפנימיים של מפלגת PAP קובעים כי לחבריה בפרלמנט "אסור להשתמש בעמדותיהם הפוליטיות כדי לקדם את האינטרסים של החברות", וכי לחבר פרלמנט "אסור לנצל" את מעמדו הציבורי לטובת האינטרס האישי שלו או לטובת מעסיקו.

#### חברים נבחרים

נכון לבחירות הכלליות של 2025, סינגפור חולקה ל-33 מחוזות בחירות. שמות המחוזות וגבולותיהם נקבעים על ידי ראש הממשלה ומתפרסמים בהודעה ברשומות הממשלתיות. חמישה עשר מהמחוזות הללו הם מחוזות בחירה של חבר יחיד ו-18 הם מחוזות בחירה של ייצוג קבוצתי (GRCs). מחוזות GRCs הונהגו בשנת 1991 במטרה להבטיח ייצוג של מיעוטים. במחוז GRC, כל המועמדים חייבים להיות חברים באותה מפלגה פוליטית או מועמדים עצמאיים המתמודדים כקבוצה, ולפחות אחד המועמדים חייב להיות אדם השייך לקהילת מיעוט מלאית, הודית או אחרת. הנשיא, בהוראת הקבינט, מכריז על מחוזות הבחירות שיהיו מחוזות GRCs, מספר המועמדים (בין שלושה לשישה) שיתמודדו לפרלמנט בכל GRC והאם מועמדי המיעוט בכל GRC יהיו מקהילות מיעוט מלאיות, הודיות או אחרות. בכל עת חייבים להיות לפחות שמונה מחוזות שאינם GRC.

חברי הפרלמנט נבחרים על בסיס הצבעת רוב רגילה. אדם אינו רשאי להיות חבר פרלמנט ביותר ממחוז בחירה אחד בו זמנית.

#### חברים ממונים

על פי החוקה, חבר פרלמנט ממונה (NCMPs או NMPs) יכול להשתתף בכל הדיונים הפרלמנטריים, ולהצביע על כל הצעה למעט אלו הנוגעות ל:

* הצעות חוק לתיקון החוקה.
* הצעות חוק תקציביות.
* עניינים שונים הקשורים לפיננסים.
* הצעות אי אמון בממשלה.
* הדחת הנשיא מתפקידו.

##### חברי פרלמנט שאינם חברי מחוז בחירה

סטיב צ'יה, שהיה חבר פרלמנט מהמפלגה הלאומית בין השנים 2001 ל-2006, בעצרת בחירות של הברית הדמוקרטית בסינגפור ב-2 במאי 2006.
חברי פרלמנט שאינם חברי מחוז בחירה (NCMPs) הונהגו בשנת 1984 כדי להבטיח ייצוג בפרלמנט של מספר מינימלי של חברי פרלמנט ממפלגה או מפלגות שאינן מרכיבות את הממשלה. מספר חברי הפרלמנט ה-NCMPs הוא 12 פחות מספר חברי הפרלמנט מהאופוזיציה שנבחרו.

כדי להיות זכאי, על מועמד להשיג לא פחות מ-15% מכלל הקולות הכשרים במחוז הבחירה עליו הוא מתמודד. מועמד האופוזיציה שלא נבחר ומקבל את אחוז הקולות הגבוה ביותר זכאי להיות מוכרז כחבר פרלמנט ראשון, ואחריו מועמדי אופוזיציה אחרים בסדר יורד בהתאם לאחוזי הקולות שקיבלו. אם למועמדים כלשהם יש אחוז קולות שווה ומספר המועמדים הללו עולה על מספר חברי הפרלמנט שיוכרזו כנבחרים, חברי הפרלמנט ייקבעו כדלקמן:

* אם כל המועמדים הם מאותה קבוצת מועמדים בוועדת בחירות אזרחית, מנהל הבחירות המפקח על הבחירות במחוז הבחירות הרלוונטי יודיע לקבוצה על מספר המועמדים בקבוצה שיוכרזו נבחרים. חברי הקבוצה חייבים לקבוע בינם לבין עצמם מי ייבחר ולהודיע למנהל הבחירות תוך שבעה ימים.
* במקרים אחרים, או אם מנהל הבחירות לא קיבל הודעה על החלטה מקבוצת המועמדים המוזכרת, מנהל הבחירות יקבע בעצמו את חברי הפרלמנט (NCMP) שייחשבו כנבחרים באמצעות סורטיציה.

בעקבות הבחירות הכלליות ב-2025, מאחר שעשרה חברי פרלמנט מהאופוזיציה נבחרו, החוק קובע כי עד שני חברי פרלמנט נוספים מהאופוזיציה יוכרזו כנבחרים.

##### חברי פרלמנט מועמדים

בשנת 1990 תוקנה החוקה כדי לאפשר מינוי של עד תשעה חברי פרלמנט ממונים (NMPs) לפרלמנט. השינוי נבע מהרושם ששני חברי הפרלמנט הקיימים מהאופוזיציה לא הביעו כראוי דעות חלופיות משמעותיות שהושמעו מחוץ לפרלמנט, ובמטרה לאפשר לממשלה לנצל את המומחיות של סינגפורים שלא היו מסוגלים או מוכנים להתמודד בבחירות.

החל מ-1 ביולי 2010, חברי הפרלמנט הלא נבחרים הפכו למאפיין קבוע בפרלמנט. ועדה מיוחדת של הפרלמנט בראשות יושב ראש הפרלמנט מזמינה את הציבור הרחב להגיש שמות של אנשים שעשויים להתאים. מתוכם, הוועדה ממנה לא יותר מתשעה אנשים כחברי פרלמנט לא נבחרים. בכל מינוי, הוועדה חייבת להתחשב בצורך שחברי הפרלמנט הללו ישקפו מגוון רחב ככל האפשר של דעות עצמאיות ולא מפלגתיות. חברי פרלמנט לא נבחרים מכהנים לתקופה של שנתיים וחצי.

#### דרישות התפקיד

אנשים זכאים להיבחר או להתמנות כחברי פרלמנט אם:

1. הם אזרחי סינגפור.
2. הם בני 21 ומעלה ביום המועמדות לבחירות.
3. שמותיהם מופיעים בפנקס בוחרים עדכני.
4. הם תושבי סינגפור בתאריך המינוי והיו תושבים במשך תקופה מצטברת של לא פחות מעשר שנים לפני תאריך זה.
5. הם מסוגלים, במידה מספקת של בקיאות שתאפשר להם לקחת חלק פעיל בדיונים פרלמנטריים, לדבר, ואם אינם מסוגלים לכך עקב עיוורון או סיבה פיזית אחרת, אזי יכולים לקרוא ולכתוב לפחות אחת מהשפות הבאות: אנגלית, מלאית, מנדרינית וטמילית.
6. הם אינם פסולים מכל סיבה אחרת מלהיות חברי פרלמנט לפי סעיף 45 לחוקה (למשל, פושטי רגל, מי שהוכרזו לא שפויים וכדומה).

#### משך הכהונה

חברי פרלמנט מפסיקים לכהן בתפקידם כאשר הפרלמנט מתפזר, או לפני כן אם מושביהם מתפנים מאחת הסיבות הבאות:

1. אם יחדלו להיות אזרחי סינגפור.
2. אם הם מפסיקים להיות חברים במפלגות הפוליטיות בהן התמודדו בבחירות, או אם הם מגורשים או מתפטרים מהן.
3. אם הם מתפטרים.
4. אם נעדרו ללא אישור יושב ראש הפרלמנט מכל ישיבות הפרלמנט או מכל ועדה פרלמנטרית שאליה מונו במשך חודשיים רצופים.
5. אם הם יענו על אחת מהפסילות שבסעיף 45.
6. אם הפרלמנט מפעיל את סמכות הגירוש שלו כלפיהם.
7. אם, בהיותם NMPs, תנאי השירות שלהם יפוגו.

חברי פרלמנט לא-נבחרים חייבים לפנות את מושביהם בפרלמנט אם הם מתמודדים כמועמדים מטעם מפלגה פוליטית כלשהי בבחירות או אם הם נבחרים כחברי פרלמנט מטעם מחוזות בחירה כלשהם. אדם שמקומו בפרלמנט התפנה רשאי, אם הוא כשיר, להיבחר שוב או להתמנות כחבר פרלמנט מעת לעת.

### יושב ראש הפרלמנט

יושב ראש הפרלמנט אחראי באופן כללי על ניהול הפרלמנט. תפקידו הרשמי הוא לנהל את ישיבות הפרלמנט, לנהל דיונים ולקבל החלטות על סמך תקנון הפרלמנט. יושב ראש הפרלמנט אינו משתתף בדיונים, אך יכול להימנע או להצביע בעד או נגד הצעה מכוח היותו חבר פרלמנט. יושב ראש הפרלמנט משמש גם כנציג הפרלמנט ביחסי החוץ שלו, מקבל אורחים ומייצג את הפרלמנט באירועים לאומיים ובביקורים מחוץ למדינה.

יושב ראש הפרלמנט נבחר כאשר הפרלמנט מתכנס לראשונה לאחר כל בחירות כלליות. באופן דומה, בכל פעם שמשרת יושב ראש הפרלמנט פנויה מסיבה כלשהי מלבד פיזור הפרלמנט, אין לדון בשום עניין מלבד בחירת אדם למלא את התפקיד. ניתן לבחור את יושב ראש הפרלמנט מבין חברי הפרלמנט שאינם שרים או מזכירי פרלמנט, אך ניתן לבחור גם אדם שאינו חבר פרלמנט. עם זאת, מועמד שאינו חבר פרלמנט חייב להיות בעל הכישורים להתמודד לבחירה כחבר פרלמנט.

יושב ראש הפרלמנט רשאי להתפטר בכל עת על ידי כתיבה לפקיד הפרלמנט. על יושב ראש הפרלמנט לפנות את תפקידו:

* כאשר הפרלמנט מתכנס לראשונה לאחר בחירות כלליות.
* במקרה של יושב ראש בית הנבחרים שהוא גם חבר פרלמנט, אם הוא חדל להיות חבר פרלמנט מסיבה שאינה פיזור הפרלמנט, או מונה להיות שר או מזכיר פרלמנטרי.
* במקרה של יושב ראש בית הנבחרים שאינו חבר פרלמנט, אם הוא חדל להיות אזרח סינגפורי או נפסל באחת הפסילות המפורטות בסעיף 45.

חלימה יעקוב, יושבת ראש בית הנבחרים התשיעית והאישה הראשונה בתפקיד, ונשיאת סינגפור השמינית
הפרלמנט יבחר מעת לעת שני סגני יושב ראש. בכל פעם שמשרתו של סגן יושב ראש תתפנה מסיבה שאינה פיזור הפרלמנט, הפרלמנט יבחר, בהקדם האפשרי, אדם אחר לתפקיד זה. כמו עם יושב ראש, סגן יושב ראש יכול להיבחר מבין חברי הפרלמנט שאינם שרים ואינם מזכירי פרלמנט או מבין מי שאינם חברי פרלמנט, אך אלו בקטגוריה האחרונה חייבים להיות בעלי הכישורים להיבחר כחבר פרלמנט. סגני יושב ראש רשאים להתפטר מתפקידם באותו אופן כמו יושב ראש הפרלמנט, ועליהם לפנות את תפקידם באותן נסיבות.

אם אין איש המכהן בתפקיד יושב ראש הפרלמנט, או אם יושב ראש הפרלמנט נעדר מישיבה או שאינו מסוגל למלא את התפקידים המוענקים לו בחוקה, תפקידים אלה רשאים להתבצע על ידי סגן יושב ראש. אם אין סגן יושב ראש או שהסגן נעדר או שאינו מסוגל למלא את התפקידים, הם רשאים להתבצע על ידי אדם אחר שנבחר על ידי הפרלמנט למטרה זו.

יושב ראש הפרלמנט הוא סיה קיאן פנג, שמונה והושבע כיושב ראש ה-11.

### מנהיג הבית

מנהיג הבית הוא חבר פרלמנט שמונה על ידי ראש הממשלה כדי לארגן את ענייני הממשלה ואת תוכנית החקיקה של הפרלמנט. יושב ראש הבית יוזם הצעות הנוגעות לענייני הבית במהלך ישיבות. מנהיגת הבית הנוכחית היא אינדראני ראג'ה שנכנסה לתפקידה ב-14 באוגוסט 2020. היא נעזרת בסגן המנהיג זקי מוחמד.

### מנהיג האופוזיציה

פריטאם סינג הפך למנהיג האופוזיציה הראשון לאחר הבחירות הכלליות ב-2020 .
לפי שיטת וסטמינסטר, מנהיג האופוזיציה הוא חבר הפרלמנט שהוא מנהיג מפלגת האופוזיציה הגדולה ביותר, המסוגלת ומוכנה להיכנס לתפקיד אם הממשלה תתפטר. מפלגה פוליטית זו מקימה לעיתים קרובות ממשלת צללים, שחבריה משמשים כדוברי האופוזיציה בתחומים מרכזיים. יושב ראש הפרלמנט לוקח זאת בחשבון ובמהלך דיון ניתנת לחברים הללו לעיתים קרובות זכות קדימה.

לסינגפור אין כיום קבינט צללים בפרלמנט, שכן מפלגת הפעולה העממית (PAP) החזיקה ברוב מוחץ של המושבים בבית הנבחרים מאז עלייתה לשלטון ב-1959. עם זאת, בבחירות הכלליות של 1991 נבחרו ארבעה פוליטיקאים מהאופוזיציה. ב-6 בינואר 1992, במהלך דיון פרלמנטרי על בחירת יושב ראש הפרלמנט, אמר מנהיג הבית וונג קאן סנג כי הוא מציע להתייחס לאחד מהם כ"מנהיג האופוזיציה הלא רשמי".

לאחר הבחירות הכלליות ב-2020, בהן זכתה מפלגת הפועלים בעשרה מושבים, אמר ראש הממשלה לי הסיין לונג כי מנהיג המפלגה פריטאם סינג ימונה למנהיג האופוזיציה הרשמי ו"יקבל תמיכה של צוות ומשאבים מתאימים לביצוע תפקידיו". בשנת 2026, סינג הודח מתפקידו עקב הרשעה בשקר תחת שבועה, מה שהותיר את התפקיד פנוי.

### מצליף מפלגתי

התפקיד העיקרי של המצליף בפרלמנט הוא לאכוף משמעת מפלגתית ולהבטיח שמספר מספיק של חברי פרלמנט ישתתפו בישיבות הבית ויצביעו לפי החלטות המפלגה. המשמעת המפלגתית בסינגפור קפדנית מאוד וכמעט כל הצבעה פרלמנטרית מבוססת על העמדה הרשמית של המפלגה. עם זאת, לעיתים רחוקות, מצליף עשוי לאפשר לחברי הפרלמנט להצביע לפי מצפונם באמצעות הצבעת מצפון.

מצליף הממשלה קובע גם את חברי הפרלמנט שידברו בכל סעיף בפרלמנט.

## ועדות

### ועדות נבחרות

ועדה נבחרת היא ועדה המורכבת ממספר קטן של חברי פרלמנט שמונו לטפל בתחומים או בנושאים מסוימים. ועדה קבועה עומדת בראשות יושב ראש הפרלמנט או חבר פרלמנט שמונה לתפקיד, וחבריה הם בדרך כלל עד שבעה חברי פרלמנט שמונו על ידי הפרלמנט. הפרלמנט רשאי גם למנות ועדות נבחרות אד הוק לטיפול בעניינים אחרים.

ועדה קבועה ממשיכה לפעול במשך כל כהונת הפרלמנט, אלא אם כן הפרלמנט קובע אחרת, בעוד ועדות אחרות ממשיכות לפעול עד להגשת הדו"חות הסופיים שלהן. דחיית ישיבות הפרלמנט אינה גורמת לפסילת ההליכים שהתנהלו בפני הוועדות, והם ימשיכו להתנהל במושב הבא של אותו פרלמנט.

### ועדות פרלמנטריות ממשלתיות

ועדות פרלמנטריות ממשלתיות (GPCs) הוקמו על ידי ה-PAP בשנת 1987. הן גופים מפלגתיים, ולא הוקמו כדי לציית למנהג חוקתי כלשהו. כל GPC בוחנת את המדיניות, התוכניות והחקיקה המוצעת של משרד ממשלתי מסוים, מספקת למשרד משוב והצעות, והמשרד מתייעץ איתה בנושאים בעלי עניין ציבורי.

## מזכירות הפרלמנט

ניהול הפרלמנט מנוהל על ידי מזכירות הפרלמנט. בין היתר, המזכירות מארגנת את עסקי הפרלמנט וועדותיו, ומטפלת בהיבטים לוגיסטיים וטכניים כמו תרגום סימולטני של דיונים בבית הנבחרים והכנת הדו"חות הרשמיים של דיוני הפרלמנט. המזכירות מסייעת גם בעבודת המועצה הנשיאותית לזכויות מיעוטים והאספה הבין-פרלמנטרית של ASEAN (AIPA).

## סמכויות ופעילות

### חקיקה

חוקי הרפובליקה של סינגפור
סמכות החקיקה של סינגפור נתונה בידי בית המחוקקים של סינגפור, המורכב מהנשיא ומהפרלמנט. אחד מתפקידיו העיקריים של בית המחוקקים הוא חקיקת חוקים. מכיוון שסינגפור היא רפובליקה עצמאית וריבונית, לפרלמנט יש סמכות מלאה לחוקק חוקים המסדירים את זכויותיהם וחובותיהם של אנשים במדינה ובמקומות אחרים. סמכותו של בית המחוקקים לחוקק חוקים מופעלת על ידי אישור הצעות חוק בפרלמנט ולאחר מכן על ידי הנשיא. תפקידו של הנשיא בהפעלת סמכות החקיקה הוא סמלי. הוא רשאי לפנות לפרלמנט ולשלוח אליו הודעות, ועליו לאשר את רוב הצעות החוק, אשר לאחר מכן הופכות לחוק.

בסינגפור, רוב הצעות החוק הן הצעות ממשלתיות. הן מוגשות בפרלמנט על ידי שרים מטעם הקבינט. עם זאת, כל חבר פרלמנט יכול להגיש הצעת חוק פרטית. מכיוון שהממשלה מחזיקה כיום ברוב המושבים בפרלמנט, הצעת חוק פרטית לא תאושר אלא אם כן היא זוכה לתמיכת הממשלה.

כל הצעות החוק חייבות לעבור שלוש קריאות בפרלמנט ולקבל את הסכמת הנשיא כדי להפוך לחוק. הקריאה הראשונה היא רק פורמלית, ובמהלכה הצעת החוק מוגשת ללא דיון.

במהלך הקריאה השנייה, חברי הפרלמנט דנים בעקרונות הכלליים של הצעת החוק. אם הפרלמנט מתנגד להצעת החוק, הוא רשאי להצביע בעד דחייתה. אם הצעת החוק עוברת לקריאה שנייה, היא עוברת לשלב הוועדה בו נבחנים פרטי ניסוח החוק המוצע.

לאחר שלב הוועדה, הצעת החוק עוברת לקריאה שלישית. בשלב זה לא ניתן עוד לערער על העקרונות העומדים מאחורי הצעת החוק, ורק לבצע תיקונים קלים. ברוב המקרים, רוב רגיל של חברי הפרלמנט הנוכחים ומצביעים הוא כל מה שנדרש כדי לאשר את הצעת החוק. עם זאת, הצעות חוק המבקשות לתקן את החוקה חייבות להתקבל ברוב מיוחד: לא פחות משני שלישים מכלל חברי הפרלמנט בקריאה השנייה והשלישית.

#### בדיקת הצעות חוק על ידי המועצה הנשיאותית לזכויות מיעוטים

רוב הצעות החוק המתקבלות בפרלמנט נבדקות על ידי גוף מייעץ שאינו נבחר בשם המועצה הנשיאותית לזכויות מיעוטים (PCMR), אשר מדווחת ליושב ראש הפרלמנט האם יש סעיף כלשהו בהצעת חוק המכיל "אמצעי מבדיל", כלומר, כזה המפלה כל קהילה גזעית או דתית. כאשר המועצה מגישה דו"ח חיובי או לא מגישה דו"ח תוך 30 יום ממועד שליחת הצעת החוק אליה, הצעת החוק מוגשת לאישור הנשיא.

אם ה-PCMR מגיש דו"ח שלילי, הפרלמנט יכול לבצע תיקונים בהצעת החוק ולהגישה מחדש למועצה לאישור, או להחליט להציג את הצעת החוק להסכמת הנשיא בכל זאת, בתנאי שהצעה פרלמנטרית לפעולה כזו אושרה על ידי לפחות שני שלישים מכלל חברי הפרלמנט. ה-PCMR לא הגיש דו"חות שליליים מאז הקמתו בשנת 1970.

#### הסכמה להצעות חוק על ידי הנשיא

האיסטנה, מעונו הרשמי של הנשיא
לפני שהצעת חוק הופכת רשמית לחוק, על הנשיא לאשר אותה. הנשיא ממלא תפקיד חוקתי זה בהתאם לעצת הקבינט ואינו פועל על פי שיקול דעתו האישי. לפיכך, למעט במקרים מסוימים, הוא אינו רשאי לסרב לאשר הצעות חוק שאושרו כדין על ידי הפרלמנט. מילות החקיקה בחוקי סינגפור הן: "יחוקק על ידי הנשיא בעצת הפרלמנט של סינגפור ובהסכמתו, כדלקמן".

הנשיא רשאי לפעול לפי שיקול דעתו ולמנוע אישור לכל אחד מסוגי החוקים הבאים שאושרו על ידי הפרלמנט:

1. הצעת חוק המבקשת לתקן את החוקה, אשר קובעת, במישרין או בעקיפין, עקיפה או צמצום של סמכויות שיקול הדעת המוענקות לנשיא על ידי החוקה.
2. הצעת חוק שאינה מבקשת לתקן את החוקה, אך קובעת, במישרין או בעקיפין, עקיפה או צמצום של סמכויות שיקול הדעת המוענקות לנשיא על ידי החוקה.
3. הצעת חוק הקובעת, במישרין או בעקיפין, שינוי או הגדלה של סמכויות מועצת קופת הגמל המרכזית להשקיע את הכספים השייכים לקופת הגמל המרכזית.
4. הצעת חוק הקובעת, במישרין או בעקיפין, הלוואת כסף, מתן ערבות כלשהי או גיוס הלוואה כלשהי על ידי הממשלה, אם לדעת הנשיא, הצעת החוק צפויה למשוך עתודות שלא צברה הממשלה במהלך כהונתה הנוכחית.
5. הצעת חוק תקציבית אם, לדעת הנשיא, אומדני ההכנסות וההוצאות לאותה שנה, האומדנים המשלימים או דו"ח העודף, לפי העניין, צפויים להוביל למשיכה מהעתודות שלא נצברו על ידי הממשלה במהלך כהונתה הנוכחית.

אם הנשיא ימנע את הסכמתו לכל הצעת חוק תקציבית בניגוד להמלצת מועצת היועצים הנשיאותיים, הפרלמנט רשאי, בהחלטה שאושרה על ידי לא פחות משני שלישים מכלל חברי הפרלמנט הנבחרים, לבטל את החלטת הנשיא.

עם קבלת הסכמה נשיאותית, הצעת חוק הופכת לחוק. עם זאת, החוק נכנס לתוקף רק בתאריך פרסומו בעיתון הממשלתי, או בתאריך אחר שנקבע בחוק או בחוק אחר, או בהודעה שניתנה במסגרת חוק.

### בקרה פיננסית

משרד האוצר הסינגפורי
כל הכנסות סינגפור שאינן מוקצות למטרות ספציפיות על פי חוק משולמות לקרן מאוחדת. בנוסף, קיימת קרן פיתוח, המשמשת למטרות הקשורות לעניינים כגון:

1. בנייה, שיפור, הרחבה והחלפה של מבנים ועבודות ואספקה, רכישה, שיפור והחלפה של נכסי הון אחרים (לרבות כלי רכב, כלי שיט, מטוסים, מכונות, מכשירים וציוד) הנדרשים ביחס לפיתוח הכלכלי או לרווחתה הכללית של סינגפור או בקשר אליהם.
2. רכישת קרקע ושימוש בכל המצאה.
3. ביצוע כל סקר, מחקר או חקירה לפני ביצוע כל מטרה כאמור בפסקה 1, או גיבוש כל תוכנית לפיתוח, שיפור, שימור או ניצול משאבי סינגפור.
4. תרומות הון להשקעה באמצעות הזרמת הון בכל תאגיד סטטוטורי.

הממשלה רשאית למשוך כסף מהקרנות רק אם הדבר מאושר על ידי חוק תקציב שאושר על ידי הפרלמנט. בדרך זו, לפרלמנט יש מידה מסוימת של שליטה פיננסית על הממשלה, שכן תקציבה חייב להיות מאושר מדי שנה לאחר דיון בבית הנבחרים.

תהליך אישור התקציב השנתי מתחיל בהצגת הצהרת תקציב בפרלמנט על ידי שר האוצר, בדרך כלל בסוף פברואר או בתחילת מרץ לפני תחילת שנת הכספים ב-1 באפריל. הצהרת התקציב מעריכה את ביצועי כלכלת סינגפור בשנה הקודמת ומספקת מידע על המדיניות הפיננסית של הממשלה לשנת הכספים הקרובה, כולל פרטים על שינויי מס או תמריצים שיונהגו. ספר התקציב מוצג יחד עם הצהרת התקציב, המעריכה כיצד כל משרד ממשלתי מציע להשתמש בכספי הציבור שהוקצו לו בתקציב בשנה הכספית הבאה. לאחר נאום התקציב של השר, הפרלמנט מושבת לפחות לשבעה ימים.

כאשר הפרלמנט חוזר לשבת, מוקצים יומיים לדיון על הצהרת התקציב, ולאחר מכן הפרלמנט מצביע על הצעה לאשר את המדיניות הפיננסית של הממשלה כפי שנקבעה בהצהרה. לאחר מכן הפרלמנט הופך בעצמו לוועדת התקציב והוא דן בהערכת ההוצאות. הדיונים נמשכים בדרך כלל בין שבעה לעשרה ימים, ועם סיומם מתקבלת הצעת חוק התקציב.

אם הממשלה מעוניינת להוציא כספי ציבור בנוסף למה שנקבע בתקציב, עליה להגיש אומדנים משלימים לאישור הפרלמנט. אם שנת הכספים טרם הסתיימה, אומדנים משלימים כאלה מתקבלים בצורת חוק תקציב משלים. בהקדם האפשרי לאחר תום כל שנת כספים, שר האוצר חייב להגיש לפרלמנט הצעת חוק תקציב סופי המכילה את כל הסכומים שטרם נכללו בחוק תקציב כלשהו.

### אחריות מיניסטריאלית

לי שיינלונג, ראש ממשלת סינגפור
הפרלמנט מפעיל פיקוח על הקבינט באמצעות סמכותם של חברי הפרלמנט לחקור את ראש הממשלה ושרים אחרים בנוגע למדיניות והחלטות הממשלה. חברי פרלמנט רשאים לשאול שאלות לשרים בנוגע לעניינים הנכללים בתפקידיהם הרשמיים, או הצעות חוק או עניינים ציבוריים אחרים הקשורים לעסקי הפרלמנט שהם אחראים עליהם. ניתן גם לשאול שאלות לחברי פרלמנט אחרים בנוגע לעניינים שהם אחראים עליהם. עם זאת, זהו פיקוח חלש מאחר שרוב חברי הפרלמנט הם חברים במפלגה הפוליטית שבשלטון.

כדי להציג שאלה, חבר פרלמנט חייב לשלוח הודעה בכתב לא יאוחר משבעה ימים לפני יום הישיבה בו נדרשת התשובה. חבר פרלמנט רשאי לשאול עד חמש שאלות בכל זמן נתון. כללים מפורטים מסדירים את תוכן השאלות. לדוגמה, שאלות אסור שיכילו הצהרות שחבר הפרלמנט אינו מוכן לאמת, או טיעונים, מסקנות, דעות, רמיזות, כינויי גנאי או ביטויים מגמתיים, אירוניים או פוגעניים. אין לשאול שאלה כדי לקבל הבעת דעה, פתרון של מקרה משפטי מופשט או תשובה לטענה היפותטית.

שאלות של חברי פרלמנט הדורשות תשובות בעל פה מועלות במהלך שעת השאילתות, שבדרך כלל נמשכת שעה וחצי מתחילת כל ישיבה פרלמנטרית. תשובות בכתב נשלחות לחבר הפרלמנט ולמזכיר הפרלמנט, אשר מפיץ את התשובה לכל חברי הפרלמנט ודואג להדפסתה.

## הליך פרלמנטרי

הפרלמנט מווסת ומבטיח את ניהולם התקין של דיוניו ואת ניהול עסקיו באמצעות תקנון הפרלמנט, אותו הוא רשאי לחוקק, לתקן ולבטל. אם יש עניין כלשהו שלא נקבע בתקנון, או כל שאלה הקשורה לפרשנות או ליישום של כל תקנון קבע, יושב ראש הפרלמנט מחליט כיצד יש לטפל בו.

בית הפרלמנט ליד נהר סינגפור כשברקע כיפת בניין בית המשפט העליון הישן
המושב הראשון של פרלמנט מסוים מתחיל כאשר הפרלמנט מתכנס לאחר הקמתו בעקבות בחירות כלליות. בכל שנה חייב להיות לפחות מושב אחד, ולא יותר משישה חודשים צריכים לחלוף בין הישיבה האחרונה של הפרלמנט בכל מושב לבין הישיבה הראשונה במושב הבא. לכל פרלמנט יש בדרך כלל שני מושבים, אם כי לפרלמנט השביעי היו שלושה מושבים: 9 בינואר 1989 עד 2 באפריל 1990, 7 ביוני 1990 עד 29 בינואר 1991, ו-22 בפברואר עד 14 באוגוסט 1991. מושב נפתח בדרך כלל בנאום של הנשיא שנוסח על ידי הקבינט, הקובע את סדר היום של הממשלה למושב.

מושב פרלמנטרי מסתיים באחת משתי דרכים. ראשית, הנשיא, בעצת הקבינט, רשאי לדחות את מושב הפרלמנט באמצעות הכרזה ברשומות הממשלתיות. לדחיית מושב הפרלמנט יש השפעה על השעיית ישיבות הפרלמנט, אך חברי הפרלמנט שומרים על מושביהם ואין צורך בקיום בחירות. התקופה שבין מושבים נקראת פגרה. כל ההליכים התלויים ועומדים בנוגע להצעת חוק שכבר הוגשה בפרלמנט בשלב זה לא יפוגו אלא יועברו למושב החדש. עם זאת, כל השאלות וההצעות התלויות ועומדות שהוגשו על ידי חברי הפרלמנט בזמן הדחייה יתבטלו ויש להגישן מחדש במושב החדש של הפרלמנט.

שנית, מושב מסתיים כאשר הפרלמנט מתפזר. פיזור מתרחש בנסיבות הבאות:

* לאחר שחלפו חמש שנים ממועד הישיבה הראשונה שלו, הפרלמנט יפוזר אוטומטית. הישיבה הראשונה של הפרלמנט ה-14 התקיימה ב-24 באוגוסט 2020, ולכן הוא פוזר אוטומטית ב-24 באוגוסט 2025.
* אם משרת ראש הממשלה פנויה, הנשיא רשאי להמתין תקופה סבירה כדי לראות אם יש חבר פרלמנט אחר שזוכה לאמון רוב חברי הפרלמנט, ולכן עשוי להתמנות לראש הממשלה. אם אין אדם כזה, הנשיא חייב לפזר את הפרלמנט באמצעות הכרזה ברשומות.
* הנשיא רשאי לפזר את הפרלמנט בהכרזה אם ראש הממשלה יורה לו לעשות כן, אם כי הוא אינו מחויב לפעול כך אלא אם כן הוא משוכנע שראש הממשלה זוכה לאמון רוב חברי הפרלמנט. הנשיא יתבקש בדרך כלל לפזר את הפרלמנט באופן זה אם ראש הממשלה מעוניין להכריז על בחירות כלליות.

בחירות כלליות חייבות להתקיים תוך שלושה חודשים לאחר פיזור הפרלמנט. ראש הממשלה ושרים אחרים המרכיבים את הקבינט אינם מפנים את תפקידם עם פיזור הפרלמנט, אלא ממשיכים עד לישיבה הראשונה של הפרלמנט הבא לאחר בחירות כלליות.

## זכויות יתר וחסינות

החוקה קובעת כי המחוקק רשאי לקבוע ולסדר בחוק את זכויות היתר, חסינות פרלמנטרית או סמכויות של הפרלמנט. החוק הראשון מסוגו נחקק בשנת 1962, לפני עצמאותה של סינגפור, על ידי האספה המחוקקת. הגרסה הנוכחית של חוק זה היא חוק הפרלמנט (זכויות יתר, חסינויות וסמכויות).

## בית הפרלמנט

בית הפרלמנט הישן, שנבנה בשנת 1827, הוא בניין הממשלה העתיק ביותר שקיים בסינגפור. הוא שימש כמקום מושבו של בית המחוקקים של סינגפור במשך 45 שנה, בין השנים 1954 ו-1999
בין השנים 1954 ו-1999, התכנס בית המחוקקים של סינגפור במה שנקרא כיום בית הפרלמנט הישן. הבניין היה במקור אחוזה פרטית שתוכננה בסגנון פלדיאני על ידי ג'ורג' דראמגול קולמן והושלמה ביוני 1827 עבור סוחר, ג'ון ארגייל מקסוול. במקום להתגורר בו, מקסוול השכיר אותו לממשלה לשימוש כבית המשפט הראשון של סינגפור. הבניין נמכר בסופו של דבר למושל ג'ורג' בונהאם ולחברת הודו המזרחית באוקטובר 1842. הוא שימש כבית משפט עד 1865, ושוב מ-1875 עד 1939, אז עברו בתי המשפט לבניין בית המשפט העליון שנבנה במיוחד ברחוב סנט אנדרו. הבניין התדרדר ושימש כמחסן ממשלתי במהלך ואחרי מלחמת העולם השנייה.

בשנת 1953, החליט המושל ג'ון ניקול שיש לשפץ את הבניין ולהשמיש אותו כאולם חקיקה. שמו שונה לבית האספה, הוא נפתח רשמית ב-9 ביולי 1954, והמועצה המחוקקת קיימה את ישיבתה הראשונה שם ב-20 ביולי. לאחר מכן, החל משנת 1955, הבניין שימש את האספה המחוקקת החדשה של סינגפור, ושמו שונה לבית הפרלמנט כאשר סינגפור קיבלה עצמאות מלאה בשנת 1965. בשנת 1988, אולם הדיונים של הבניין שופץ בהרחבה כדי להגדיל את מספר המושבים בו ל-90. עם זאת, מכיוון שהרחבות נוספות לא היו אפשריות, אושרו בשנת 1992 תוכניות לבניית בניין פרלמנט חדש.

בית הפרלמנט הנוכחי הושלם ביולי 1999. הוא נחנך רשמית ב-6 בספטמבר 1999 בישיבה מיוחדת שהחלה בבית הפרלמנט הישן, והסתיימה בבית הפרלמנט החדש. הבניין ששימש בעבר כבית הפרלמנט נפתח מחדש במרץ 2004 כמעון למופעים בשם "בית האמנויות בפרלמנט הישן", ושם הרחוב בו הוא נמצא שונה ל"סמטת הפרלמנט הישנה".

## קישורים חיצוניים

 מדיה וקבצים בנושא **הפרלמנט של סינגפור** בוויקישיתוף

* אתר האינטרנט הרשמי של הפרלמנט של סינגפור (באנגלית)

* הפרלמנט של סינגפור, ברשת החברתית פייסבוק
* הפרלמנט של סינגפור, ברשת החברתית אינסטגרם

## הערות שוליים